**Koulutuspoliittinen strategia**

# Strategiset tavoitteet ja toimintamenetelmät

"Yhdistyksen tarkoituksena on toimia Turun yliopiston matemaattisten ja fysikaalisten tieteiden opiskelijoiden etujen ajajana." - Deltan säännöt, 2§

Yhdistyksen sääntöjen mukaan Deltan perustehtävä on olla jäsentensä edun ajaja. Toteuttaakseen tämän tehtävän koulutuspoliittisella sektorilla, yhdistys tarvitsee koulutuspoliittiset peruslinjaukset sekä menetelmät linjauksista johdettujentavoitteiden toteuttamista varten. Käsillä olevan dokumentin, Koulutuspoliittisen strategian, tarkoitus on vastata kyseiseen tarpeeseen.

Tämä dokumentti on tarkoitettu luettavaksi TYY:n julkaiseman Opiskelijan opas yliopiston hallintoon -oppaan kanssa, ja dokumentti toimii opasta täydentävänä tekstinä erityisesti matematiikan ja fysiikan laitosten ominaispiirteiden ja erityisasioiden suhteen. Teksti on yhtä lailla tarkoitettu eräänlaiseksi laatukäsikirjaksi helpottamaan uusien hallinnon opiskelijaedustajien työn alkua. Sitä ei ole laadittu sääntökokoelmaksi, vaan toimintaa ohjaavaksi sekä ajan mukana muuttuvaksi ja täydentyväksi ohjekirjaseksi.

Koulutuspoliittisen strategian muuttamisoikeus on hallinnon opiskelijaedustajilla sekä Deltan hallituksella. Matemaattisten tai fysikaalisten tieteiden opiskelijalla on oikeus tehdä strategiaa koskevia aloitteita ja muutosesityksiä muuttamisoikeuden haltijoille. Arvioinnin jälkeen aloitteita ja muutosesityksiä voidaan hyväksyä tai olla hyväksymättä. Uusin voimassaoleva versio strategiasta on nähtävillä internetsivustolla www.delta.utu.fi sekä yhdistyksen ilmoitustaululla.

# 1 Toimijaverkosto

Toimijoita ovat hallinnon opiskelijaedustajat, Deltan hallitus ja sen koulutuspoliittinen vastaava. Vaikuttamisen kohde ovat laitokset.

Opiskelijat ovat yliopistoyhteisön jäseninä muiden ryhmien edustajien kanssa tasavertaisia. Opiskelijat ovat laitokselle resurssi, eivät rasite.

## 1.1 Koulutuspoliittiset toimijat

### 1.1.1 Hallinnon opiskelijaedustajat

Hallinnon opiskelijaedustajat, myöh. hallopedit, ovat opiskelijoiden keskuudestaan valitsemia edunvalvojia, joiden tehtävänä on tuoda esiin opiskelijoiden näkökulmia laitoksen päätöksenteossa. Hallopedeiksi luetaan myös ne opiskelijat, jotka osallistuvat laitosten valmistelevien työryhmien toimintaan.

### 1.1.2 Deltan hallitus ja koulutuspoliittinen vastaava

Deltan hallitus valitsee keskuudestaan koulutuspoliittisen vastaavan (tai useampia). Hallitus hyväksyy koulutuspoliittisen strategian ja koulutuspoliittinen vastaava seuraa strategian toteutumista. Koulutuspoliittinen vastaava koordinoi yhteistyötä hallituksen ja hallopedien välillä.

## 1.2 Suhteet

### 1.2.1 Opiskelijoiden ja toimijoiden välinen suhde

**Tavoite:** Toimijat ovat tietoisia opiskelijoiden mielipiteistä, toiveista sekä ongelmista. Opiskelijat ovat puolestaan tietoisia ja kiinnostuneita ajankohtaisista koulutuspoliittisista asioista.

**Keinot:** Ajankohtaisaiheista tiedotetaan opiskelijoille. Toimijat varmistavat, että laitoksen toiminnasta kerätään palautetta. Deltan hallitus järjestää yhteistyössä hallopedien kanssa koulutuspoliittisen saunaillan tai muun vastaavan illanvieton opiskelijoille. Tilaisuuden aikana hallopedit ja Deltan hallitus ovat paikalla. Illan aikana kerrotaan opiskelijoille vaikuttamisen mahdollisuuksista yliopistolla sekä opastetaan koulutuspoliittisissa asioissa. Hallopedien yhteystiedot päivitetään Deltan internetsivustolle.

### 1.2.2 Toimijoiden keskinäiset suhteet

**Tavoite:** Toimijoilla on hyvät keskinäiset suhteet. Toimijoiden sisäinen viestintä on sujuvaa ja helppoa.

**Keinot:** Hallopedit vierailevat säännöllisesti Deltan hallituksen kokouksissa. Hallopedeille luodaan sisäisen viestinnän tehostamiseksi oma yhteydenpitokanava. Hallituksen koulutuspoliittinen vastaava järjestää säännöllisesti hallopeditapaamisia.

### 1.2.3 Toimijoiden ja laitoksien väliset suhteet

**Tavoite:** Toimijoilla on molemminpuoliset hyvät ja toimivat suhteet laitoksiin. Tiedonkulku toimijoiden ja laitosten välillä on ongelmatonta. Toimijat tuovat opiskelijoiden mielipiteet ja palautteen laitosten tietoon ja huolehtivat siitä, että ne otetaan huomioon laitosten päätöksenteossa ja toimintaa kehitettäessä.

**Keinot:** Opiskelijoilla on kolmikannan mukainen edustus kaikissa laitosten valmistelevissa ja päättävissä elimissä sekä työryhmissä. Hallopedit käyvät laitosten laitospalavereissa ja suunnittelupäivillä sekä tapaavat säännöllisesti laitosten johtoa, esittelijöitä, oleellisia suunnittelijoita ja työryhmien edustajia.

### 1.2.4 Suhteet muihin koulutuspoliittisiin toimijoihin

**Tavoite:** Toimijoilla on hyvät kontaktit muihin samankaltaisiin koulutuspoliittisiin vaikuttajiin, mm. Turun yliopiston ylioppilaskuntaan ja Hybridiin. Toimijat keräävät heiltä kokemuksia hyvistä ja huonoista käytännöistä sekä arvioivat niiden sovellettavuutta omaan toimintaansa.

**Keinot:** Hallituksen koulutuspoliittinen vastaava toimii yhteyshenkilönä ylioppilaskunnan ja Hybridin suuntaan käymällä niiden järjestämissä koulutustilaisuuksissa ja tapaamisissa.

# 2 Kehitystavoitteet

Käytännön opiskeluun vaikuttavia keskeisiä tekijöitä ovat opetus, opiskeluympäristö ja opinto-ohjaus. Näiden tekijöiden toimivuus ja jatkuva kehittäminen ovat sekä opiskelijan että laitoksen etu. Seuraavassa esitellään opiskelijoiden kehitystavoitteita näihin tekijöihin.

## 2.1 Opetus

### 2.1.1 Opetuksen laatu

**Tavoite:** Opetus on valmisteltua ja sekä sisällöllisesti että teknisesti laadukasta. Opetushenkilökunta on motivoitunut näiden tavoitteiden saavuttamiseen. Kurssipalautetta kerätään, palaute on julkista ja palautteeseen vastataan.

**Keinot:** Kursseilla ja niiden valmistelussa käytetään ydinainesanalyyseja (liite 1). Palautejärjestelmiä kehitetään; palautteen antamista helpotetaan ja siihen kannustetaan. Hyvästä suorituksesta palkitaan.

### 2.1.2 Opetuksen johdonmukaisuus

**Tavoite:** Opintokokonaisuudet ja yksittäiset kurssit ovat johdonmukaisia. Sekä opiskelijat että opettajat tietävät kurssien ja opintokokonaisuuksien rakenteen. Kurssin ilmoitettu sisältö vastaa kurssin todellista sisältöä.

**Keinot:** Kurssista on helposti saatavilla sen esitietovaatimukset, sisältö, aikataulut ja suoritustavat. Kurssin alkaessa selvitetään edellä mainitut asiat kurssiesitteellä. Opettajat tarkistavat kurssia valmistellessaan kurssin esitietoina käytettävien kurssien sisällöt.

**2.1.3 Opetuksen järjestäminen**

### Opintomateriaali

**Tavoite:** Kursseilla on laadukas ja ajantasainen opintomateriaali. Opintomateriaalien kustannukset ovat opiskelijanäkökulmasta kohtuullisia.

**Keinot:** Opintomateriaalia tarkistetaan vuosittain tai silloin kun kurssia järjestetään. Pakollisia kirjahankintoja vältetään.

### Laskuharjoitukset

**Tavoite:** Laskuharjoitukset tukevat oppimista ja liittyvät kiinteästi kurssiin. Harjoitusten tekemiseen kannustetaan.

**Keinot:** Laskuharjoituksista on saatavilla selkeät ja ymmärrettävät malliratkaisut. Laskuharjoituksista pyritään antamaan hyvityksiä lineaarisesti.

### Harjoitustyöt

**Tavoite:** Harjoitustyöt liittyvät kiinteästi opintokokonaisuuteensa. Harjoitustöiden tekeminen on mielekästä ja tarkoituksenmukaista.

**Keinot:** Harjoitustöiden työohjeet ovat selkeät ja ajantasaiset. Harjoitustöissä käytettävien välineiden kunto tarkistetaan säännöllisesti.

### Tentit

**Tavoite:** Tentti mittaa pääsääntöisesti kurssin keskeisiä asiasisältöjä. Tentti on myös oppimistilaisuus.

**Keinot:** Tenttitulosten yhteydessä julkaistaan mallivastaukset.

### 2.1.4 Opetuksen joustavuus

**Tavoite:** Opiskelija voi edetä opinnoissaan opiskelun ulkopuolisista tekijöistä riippumatta. Opetustavat ovat monipuoliset, eivätkä rajoitu pelkkään luento/demot-yhdistelmään. **Keinot:** Opetuksessa ja sen suunnittelussa huomioidaan opiskelijoiden erilaiset oppimistavat sekä erilaiset elämäntilanteet. Kirjatenttimahdollisuutta kehitetään.

### 2.1.5 Opetuksen suunnitteluun ja kehittämiseen osallistuminen

**Tavoite:** Opiskelijat otetaan mukaan ja he osallistuvat aktiivisesti opetuksen suunnitteluun ja kehittämiseen. Opiskelijoilla on äänivaltaa tehtäessä päätöksiä siitä, mitä heille opetetaan.

**Keinot:** Opiskelijoita otetaan mukaan opetussuunnitelmaa valmisteleviin virallisiin ja epävirallisiin työryhmiin samassa suhteessa kuin henkilökuntaakin. Opiskelijat tekevät ehdotuksia opetuksen kehittämiseksi.

### 2.1.6 Opetukseen liittyvä henkilökunta

**Tavoite:** Opetushenkilökunnalla on hyvät pedagogiset taidot.

**Keinot:** Opiskelijaedustajilla on laitoksen ohjeiden lisäksi myös oma ohjeistuksensa näyteluentojen arviointiin sekä hakijoiden haastatteluun (liite 2).

## 2.2 Opiskeluympäristö

### 2.2.1 Opetustilat

**Tavoite:** Opetustilat ovat opetuksen sisältöön soveltuvia ja mahdollisuuksien mukaan ryhmäkoon mukaisia.

**Keinot:** Asiasta keskustellaan laitosten kanssa.

### 2.2.2 Ryhmätyötilat

**Tavoite:** Opiskelijoilla on käytettävissään riittävät ja laadukkaat ryhmätyötilat sosiaaliseen verkostoitumiseen, laskuharjoitusten tekemiseen ja luentotaukojen viettämiseen. **Keinot:** Nykyiset tilat säilytetään ja niiden toiminnallisuutta kehitetään.

## 2.3 Opinto-ohjaus

**Tavoite:** Deltalla on pätevät opiskelijatuutorit. Laitoksilla on osaava neuvontahenkilökunta ja motivoituneet opettajatuutorit.

**Keinot:** Delta järjestää opiskelijatuutoreille yhden tai useamman tapaamisen. Laitokset (tai mahdollisesti tiedekunta) järjestävät opettajatuutoreille koulutusta.

# Liitteet

**Liite 1** Ydinainesanalyysimalli

**Liite 2** Ohjeistus näyteluentojen arviointiin

# Oheislukemistoa

* TYY:n Opiskelijan opas yliopiston hallintoon
* TYY:n poliittinen linjapaperi (koulutuspolitiikan osalta)
* Turun yliopiston johtosääntö koulutuksesta ja tutkinnoista
* Matemaattis-luonnontieteellisen tiedekunnan perustutkintoja koskeva pysyväismääräys
* Turun yliopiston Opiskelijan oikeusturvaopas
* Laitosten laatukäsikirjat